Carina Christensen (KF), 2002-11-15:
Det er ikke uden en vis stolthed, at man som konservativ kan stå her i dag og være ordfører for den vel nok største revision af medielovgivningen siden vedtagelsen af TV 2 i 1986, og dengang som nu er det en konservativ kulturminister, som har ført forhandlingerne.
Med det her lovforslag tager vi det første skridt til at gennemføre medieaftalen for de næste 4 år, som regeringen indgik med Dansk Folkeparti den 3. juni i år.
I Det Konservative Folkeparti er vi meget glade for medieaftalen, ikke mindst fordi der nu langt om længe sker en tiltrængt bevægelse mod et friere dansk mediemarked.
Målet med den nye medieaftale er at sikre danskerne konkurrencedygtige radio- og tv-stationer, som kan levere programmer og tjenester af meget høj kvalitet.
Vi får nu skabt de bedst mulige betingelser for en robust privat kommerciel mediesektor, samtidig med at vi styrker vores public service-tv og herigennem også det danske sprog og den danske kultur.
Det ligger i aftalen, at TV 2 snarest muligt skal omdannes til et statsejet aktieselskab med henblik på en senere privatisering.
Det første, der sker her i dag, er, at TV 2's regioner udskilles økonomisk og organisatorisk fra TV 2, og de vil fremover få direkte andel i licensmidlerne med henblik på udsendelse af regionale public service-programmer.
Hvad angår TV 2, skal de også efter privatiseringen have nogle public service-forpligtelser svarende til de forpligtelser, der gælder i dag, dog med undtagelse af online-virksomhed og programmer til snævre målgrupper.
Vi Konservative finder det altafgørende for et fremtidigt salg af TV 2, at der opretholdes et højt kvalitetsniveau i TV 2's programflade under de nye ejere.
Også Danmarks Radio vil i fremtiden skulle leve op til en mere specifik public service-kontrakt.
Ud over krav om alsidighed, et højt kvalitetsniveau, bestemmelser om bidrag til dansk film osv. så fastlægges det også, at Danmarks Radio
fremover skal lægge en væsentlig andel af deres egenproduktion ud af huset.
Vi forventer naturligvis, at produktionen lægges ud til en bredere vifte af aktører og ikke kun tildeles en enkelt aktør.
Det har i hvert fald hele tiden været vores hensigt, og det går vi naturligvis ud fra at Danmarks Radio så lever op til.
De kommercielle lokalradio- og tv-stationer får også en væsentlig håndsrækning.
Betingelserne for networking ophæves, og lokale tv-stationer kan fremover nøjes med at sende en halv times lokale nyhedsudsendelser daglig.
De såkaldte græsrodsvinduer flyttes også, så de fremover skal sende i dagtimerne før kl. 15.
Vi har brug for, at der kommer nogle flere aktører på mediemarkedet, store som små, og det hjælper vi forhåbentlig med til nu.
Hidtil har al landsdækkende radio været lagt i hænderne
på Danmarks Radio, men sådan bliver det ikke i fremtiden.
Vi får nu en fri landsdækkende radiokanal, nemlig P 5, og senere en næsten landsdækkende radiokanal, P 6.
Måske vil vi ikke lige fra starten få helt den samme kvalitet, som den vi oplever i Danmarks Radio, og det hænger jo også sammen med, at Danmarks Radio har nogle flere midler at gøre godt med.
Men vi får nu skabt alsidighed og mangfoldighed, og jeg er sikker på, at kvaliteten hurtigt vil følge med.
Vi tager nu et stort skridt hen imod mere frie medier i vores land, og dermed mener jeg, at vi også med lidt større overbevisning i stemmen kan tale med andre lande om, at de ikke må styre deres medier.